Na podlagi prvega in drugega odstavka 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg , 3/22 – ZDeb, 165/22 – ZZNŠP in 8/25; v nadaljevanju: ZUJIK) in Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16; v nadaljevanju: Pravilnik o izvedbi javnega poziva in javnega razpisa) Ministrstvo za kulturo objavlja

**Javni poziv za izbor kulturnih projektov kritike in refleksije umetnosti,**

**ki jih bo v letu 2025 sofinancirala Republika Slovenija iz proračuna, namenjenega za kulturo,**

**z oznako JCP-KRU-2025**

**1. Naziv in sedež naročnika javnega poziva**

Republika Slovenija, Ministrstvo za kulturo, Maistrova ulica 10, Ljubljana (v nadaljevanju: ministrstvo).

2. Predmet, področja in cilji javnega poziva

Predmet javnega poziva je zbiranje predlogov za izbor kulturnih projektov kritike in refleksije umetnosti, ki jih bodo na področju uprizoritvenih umetnosti, glasbenih umetnosti, vizualnih umetnosti ter arhitekture in oblikovanja, intermedijskih umetnosti in filma ter avdiovizualne kulture v letu 2025 izvedle fizične osebe s statusom samozaposlenega v kulturi, vpisane v razvid samozaposlenih v kulturi pri ministrstvu, ali druge fizične osebe, ki delujejo na področju kritike in refleksije umetnosti.

Sofinanciranje je namenjeno spodbujanju kakovostne kritike in refleksije umetnosti, ki prispeva h krepitvi vrednotenja in refleksije umetnosti in umetniških del v slovenskih medijih. Namenjeno je zagotavljanju pogojev za kritiško delo ter spodbujanju dostopnosti, širjenja in razvoja umetnostne kritike in refleksije umetnosti v slovenskem jeziku prek različnih formatov in platform.

Ministrstvo bo sofinanciralo posamezne projekte kritike in refleksije umetnosti v slovenskem jeziku v obliki prispevka (ali več prispevkov; posamezen mora biti dolg najmanj 3.000 znakov s presledki) v skupnem obsegu najmanj 20.000 znakov s presledki, ki predstavljajo celovito kritiško oceno (ali več ocen) ali refleksijo posameznega avtorskega opusa živečega slovenskega ustvarjalca ali umetniškega kolektiva, posameznega žanra ali zvrsti, festivala ali umetniškega dogodka v Sloveniji. Prispevek oziroma prispevki morajo biti objavljeni v referenčnem mediju v Sloveniji do konca leta 2025.

V tem javnem pozivu uporabljeni izrazi, ki se nanašajo na osebe in so zapisani v slovnični obliki za moški spol, so uporabljeni kot nevtralni za vse spole.

**3. Opredelitve pojmov**

**Uprizoritvene umetnosti** sopodročje umetnosti, ki zajema različne oblike, prakse in izraze gledališke ustvarjalnosti: dramsko in lutkovno gledališče, postdramsko gledališče, sodobne plesne prakse, ambientalno in ulično gledališče, sodobni cirkus, dramatiko ter razne eksperimentalne in raziskovalne gledališke prakse (kot npr. performans, fizično gledališče in podobno).

**Glasbene umetnosti** sopodročje umetnosti, ki vključuje vse zvrsti, prakse in vsebine, ki jih družijo raziskovanje zvoka in glasbeno ustvarjanje ter balet. Sem spadajo tradicionalne glasbene zvrsti, ki so se razvijale skozi dolgo zgodovino glasbene umetnosti, kot tudi vsi sodobni načini glasbenega in baletnega izražanja. Področje zajema staro glasbo, simfonično, orkestralno, komorno, vokalno, vokalno-instrumentalno, elektronsko, sodobno komponirano in improvizirano glasbo, zvočno umetnost, opero in druga glasbeno-scenska dela ter balet, vse oblike tradicionalnega in sodobnega jazza, glasbe sveta, etno in ljudsko glasbo, raznovrstne popularne, alternativne in eksperimentalne glasbene zvrsti, oblike in zvočne prakse, šanson, kantavtorsko glasbo, idr.

**Vizualne umetnosti** sopodročje umetnosti, ki obsega različne oblike, postopke in izraze likovne ustvarjalnosti in vključuje tako tradicionalne zvrsti kot sodobne ustvarjalne in raziskovalne prakse. V okvir širšega področja vizualnih umetnosti sodita tudi arhitektura in oblikovanje. **Arhitektura** zajema tako obstoječe stavbe kot novogradnje in prostorske ureditve, procese načrtovanja in rabe ter ponovne rabe. Javni interes v arhitekturi obsega izboljšanje kakovosti življenja in življenjskega okolja ter socialno kohezivnost, arhitektura in oblikovanje prostora pa spadata med ključne dejavnike za socialno izgradnjo bivalnega okolja ter njegovo raznovrstnost in povezanost. Zvrstno razvejeno je tudi **oblikovanje**, ki med drugim obsega industrijsko, modno in unikatno oblikovanje, umetnostno obrt ter oblikovanje vidnih sporočil.

**Intermedijske umetnosti** so opredeljene kot umetniške prakse, ki v raziskovanju izraznih možnosti delujejo na presečiščih umetnosti, različnih znanosti, ved ali sodobnih tehnologij. Pri svojem ustvarjalnem izrazu, uporabljenih orodjih ter pristopih se opirajo na informacijske in komunikacijske tehnologije oziroma medije, vsebujejo pa tudi njihovo kritično refleksijo v družbenem kontekstu. V praksi se najpogosteje manifestirajo kot instalacija, razstava, performans ali intervencija v javnem prostoru, v virtualnih prostorih oziroma na medmrežju, pa tudi kot nove eksperimentalne predstavitvene oblike.

**Film** je avtorsko delo, primerno za javno kinematografsko in drugo javno predvajanje prek uveljavljenih načinov prikazovanje in eksploatacije, ne glede na njegovo trajanje, ali nosilec slikovnega in zvočnega zapisa. **Avdiovizualna kultura** obsega različne dejavnosti, s katerimi se razširja razumevanje filmske kulture, razvija filmsko občinstvo in spodbuja dostopnost kakovostnih filmov.

**Projekt** je posamezna kulturna aktivnost, ki je v javnem interesu. Projekt bo prosto dostopen širši javnosti in bo izveden v letu 2025.

**Samozaposleni v kulturi** (v nadaljnjem besedilu: samozaposleni) so osebe, ki so na dan objave javnega poziva vpisane v razvid samozaposlenih v kulturi, ki ga vodi ministrstvo.

**Fizične osebe** so posamezniki z različnimi statusi (samozaposleni, samostojni podjetniki, zaposleni, upokojeni, brezposelni in drugi). Višina izplačila za odobrene projekte fizičnih oseb (razen za samozaposlene v kulturi in samostojne podjetnike) je v pogodbi zapisana v znesku bruto bruto. To pomeni, da so v znesek vključeni tudi vsi davki, prispevki in akontacija dohodnine. Te dajatve odvede že ministrstvo, zato izvajalec s statusom fizične osebe na transakcijski račun prejme le neto znesek.

**Referenčni mediji** so tisti mediji, ki so se v preteklosti že uveljavili z objavljanjem s kulturo in umetnostjo povezanih prispevkov in objavljanjem vsebin, ki redno vključujejo tudi področje umetnostne kritike in refleksije. Ti mediji predstavljajo relevantno okolje za objavljanje strokovnih, argumentiranih in reflektiranih prispevkov, ki pomembno prispevajo k dostopnosti in prepoznavnosti umetnosti v javnem prostoru ter razvoju kritike in refleksije umetnosti, potrebno referenčnost pa jim zagotavljajo tudi uredniki in sodelavci. Na dan objave javnega poziva so vpisani v razvid medijev pri Ministrstvu za kulturo.

**4. Pogoji za sodelovanje na javnem pozivu**

Na poziv se lahko prijavijo le prijavitelji (upravičene osebe), ki izpolnjujejo naslednje splošne pogoje:

1. Prijavitelj je samozaposlen v kulturi, ki je avtor prijavljenega projekta in je na dan objave javnega poziva vpisan v razvid samozaposlenih v kulturi (podlaga za ugotovitev izpolnjevanja pogoja so razvidi in evidence Ministrstva za kulturo), ali druga fizična oseba, ki je avtor prijavljenega projekta.
2. Prijavitelj je v obdobju 2023–2025 objavil najmanj šest prispevkov kritike in refleksije umetnosti v dolžini najmanj 3.000 znakov s presledki (na posamezen prispevek) v revijah, na kulturnih straneh dnevnega tiska in v drugih tiskanih ali spletnih medijih s kulturnimi vsebinami ali na radiu oziroma televiziji v slovenskem jeziku, kar izkazuje s priloženimi dokazili.
3. Prijavitelj prijavlja projekt kritike in refleksije umetnosti v slovenskem jeziku v skupnem obsegu najmanj 20.000 znakov s presledki (posamezni prispevek mora biti dolg najmanj 3.000 znakov s presledki), ki predstavlja celovito kritiško oceno (ali ocene) ali refleksijo posameznega avtorskega opusa živečega slovenskega ustvarjalca ali umetniškega kolektiva, posameznega žanra ali zvrsti, festivala ali umetniškega dogodka v Sloveniji.
4. Prijavitelj zagotavlja, da bo prispevek z objavo prosto dostopen širši javnosti.
5. Prijavitelj izkazuje objavo prispevka v referenčnem mediju v Sloveniji do konca leta 2025 s tem, da vlogi priloži pismo o nameri, ki vključuje tudi podatek o dogovorjeni dolžini prispevka (ali prispevkov) ter potrditev, da bo prispevek prosto dostopen širši javnosti, in ki ga je podpisal urednik medija ali kulturne redakcije ali rubrike; medij je na dan objave javnega poziva vpisan v razvid medijev pri Ministrstvu za kulturo RS.
6. Prijavljeni projekt ni vključen v sklop kulturnih projektov, izbranih na Rednem letnem javnem projektnem razpisu za sofinanciranje programskih vsebin medijev v letu 2025 (JPR-MV-2025).
7. Prijavljeni projekt ni vključen v sklop kulturnih projektov, izbranih na Javnem razpisu za izbor dvoletnih kulturnih projektov, ki jih bo na področju uprizoritvenih umetnosti sofinancirala Republika Slovenija iz proračuna, namenjenega za kulturo (JPR-UPR-AO-2024-2025), in ni del prijavljenih in sofinanciranih aktivnosti prejemnikov sredstev v sklopu Javnega razpisa za dodelitev delovnih štipendij, ki jih bo v letu 2025 sofinancirala Republika Slovenija iz proračuna, namenjenega za kulturo (JR-DŠ-UM-2025).
8. Prijavljeni projekt ni vključen v sklop kulturnih projektov, izbranih na Javnem razpisu za izbor kulturnih projektov na področju uprizoritvenih umetnosti, ki jih bo v letu 2025 sofinancirala Republika Slovenija iz proračuna, namenjenega za kulturo (JPR-UPRIZ-2025), Javnem razpisu za izbor kulturnih projektov na področju vizualnih umetnosti, ki jih bo v letu 2025 sofinancirala Republika Slovenija iz proračuna, namenjenega za kulturo (JPR-VIZ-2025), Javnem razpisu za izbor kulturnih projektov na področju arhitekture in oblikovanja, ki jih bo v letu 2025 sofinancirala Republika Slovenija iz proračuna, namenjenega za kulturo (JPR-AIO-2025), Javnem razpisu za izbor kulturnih projektov na področju intermedijskih umetnosti, ki jih bo v letu 2025 sofinancirala Republika Slovenija iz proračuna, namenjenega za kulturo (JPR-IMU-2025) in Javnem razpisu za izbor kulturnih projektov na področju glasbenih umetnosti, ki jih bo v letu 2025 sofinancirala Republika Slovenija iz proračuna, namenjenega za kulturo (JPR-GUM-2025).
9. Prijavitelj v prijavi ne zaproša za financiranje stroškov, za katere so mu že bila dodeljena javna sredstva (Ministrstvo za kulturo, Slovenski filmski center, javna agencija Republike Slovenije, Javna agencija za knjigo Republike Slovenije ali Javni sklad Republike Slovenije za kulturne dejavnosti in drugi državni organi ali lokalne skupnosti).
10. Vloga prijavitelja je skladna z definicijami pomenov izrazov, določenih v 3. točki besedila javnega poziva.
11. Prijavitelj ne prijavlja projekta, ki vsebinsko ne sodi na razpisano področje javnega poziva in ga strokovna komisija zato ne more oceniti s kriteriji, navedenimi v besedilu javnega poziva pod točko 6.
12. Prijavljeni projekt ni del rednega ali izrednega študijskega programa.
13. Prijavitelj prijavlja projekt, katerega prispevek oziroma prispevki bodo prvič javno objavljeni.
14. Prijavitelj prijavlja projekt, ki bo v celoti realiziran v letu 2025.
15. Prijavitelj prijavlja projekt, katerega zaprošeni znesek financiranja ne presega najvišje možne višine zaprošenih sredstev, to je 5.000 EUR.
16. Isti projekt prijavlja le en prijavitelj, ki lahko na ta poziv odda največ eno vlogo.

Prijavitelj poda izjavo o izpolnjevanju pogojev iz točke 4 s podpisanimi izjavami v prijavni aplikaciji. Če ministrstvo pozneje zahteva originalna potrdila o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

**5. Izpolnjevanje pogojev poziva**

Izpolnjevanje pogojev ugotavlja uradna oseba na podlagi vloge prijavitelja in obveznih dokazil. Vloge, prispele na poziv, se odpira po vrstnem redu prispetja vlog, pri čemer se za elektronsko podpisane vloge upošteva čas prispetja v spletno aplikacijo eJR, za lastnoročno/fizično podpisane vloge pa čas oddaje priporočene pošiljke na pošti oziroma oddaje vloge v vložišče ministrstva.

V primeru formalno nepopolne vloge bo prijavitelj pisno pozvan k dopolnitvi vloge. Prijavitelj mora vlogo dopolniti v petih dneh po prejemu poziva za dopolnitev, sicer se bo štela kot nepopolna. V pozivu k dopolnitvi bo prijavitelj opozorjen, da se vrstni red obravnave določi, ko je vloga popolna. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo lahko v primeru naknadne ugotovitve neizpolnjevanja pogojev in po že izdani dokončni odločbi o sofinanciranju spremeni odločitev in z izvajalcem (avtorjem) ne sklene pogodbe.

6. Kriteriji javnega poziva

Pravočasne in popolne vloge ter vloge upravičenih oseb bo obravnavala pristojna strokovna komisija (strokovna komisija za uprizoritvene umetnosti, strokovna komisija za glasbene umetnosti, strokovna komisija za vizualne umetnosti, strokovna komisija za arhitekturo in oblikovanje, strokovna komisija za intermedijske umetnosti, strokovna komisija za avdiovizualno področje) po vrstnem redu njihovega prispetja, in sicer skladno z naslednjimi kriteriji:

|  |  |  |
| --- | --- | --- |
| **Kriteriji** | **DA** | **NE** |
| 1. Prijavitelj izkazuje uveljavljenost v pisanju kritike in refleksije umetnosti na izbranem umetniškem področju. |  |  |
| 2. Mesto objave (medij) je referenčno za objavljanje vsebin s področja umetnosti in kulture. |  |  |
| 3. Vloga je vsebinsko utemeljena, projekt prispeva k raznolikosti kritiških glasov in formatov. |  |  |

7. Uporaba kriterijev in določitev višine sofinanciranja

Vloge za posamezno področje bo po vrstnem redu njihovega prispetja obravnavala pristojna strokovna v skladu s kriteriji poziva. Vrstni red prispetja posamezne vloge na posamezni sklop se določi, ko je vloga popolna. Strokovna komisija lahko predlaga v sofinanciranje projekte kritike in refleksije umetnosti, katerih vsi kriteriji v točki 6 so ocenjeni z DA, in sicer v višini zaprošenih sredstev največ 5.000 EUR. Strokovna komisija lahko predlaga v financiranje projekte, ki izpolnjujejo kriterije, do porabe sredstev. Med vlogami, ki so prispele istočasno in zaradi porabe sredstev ne morejo biti v celoti sofinancirane, se preostanek sredstev razdeli med prijavitelje sorazmerno glede na zaprošena sredstva.

Če za prijavljeni projekt, ki bo obravnavan zadnji pred porabo sredstev in ga bo komisija v vseh kriterijih v točki 6 ocenila z DA, ne bo več na razpolago sredstev v višini, ki jih je prijavitelj zaprosil v vlogi, bo sofinanciranje mogoče le v višini preostanka sredstev, pri čemer se mora prijavitelj strinjati, da bo prijavljeni projekt izvedel v obsegu in kakovosti, ki sta navedena v vlogi. V primeru njegovega nestrinjanja bo ministrstvo zaključilo javni poziv z razlogom porabe razpoložljivih sredstev.

Z izbranim prijaviteljem bo na podlagi odločbe sklenjena pogodba o sofinanciranju.

8. Okvirna vrednost razpoložljivih sredstev

Okvirna vrednost razpoložljivih sredstev znaša predvidoma 250.000,00 EUR, od tega predvidoma 50.000,00 EUR na področju uprizoritvenih umetnosti, predvidoma 50.000,00 EUR na področju glasbenih umetnosti, predvidoma 50.000,00 EUR na področju vizualnih umetnosti ter arhitekture in oblikovanja, predvidoma 50.000,00 EUR na področju intermedijskih umetnosti in predvidoma 50.000,00 EUR na področju filma in avdiovizualnih umetnosti. Sredstva so rezervirana na proračunski postavki 251038 – Transdisciplinarno področje.

**9. Obdobje za porabo dodeljenih sredstev**

Dodeljena proračunska sredstva morajo biti porabljena v proračunskem letu 2025 oziroma v plačilnih rokih, kot jih določata Zakon o izvrševanju proračunov Republike Slovenije za leti 2025 in 2026 (Uradni list RS, št. 104/24, 17/25 – ZFO-1E in 32/25 – ZJU-1).

Dodeljena proračunska sredstva se bodo izplačevala skladno z dinamiko izplačil, opredeljeno v pogodbi o sofinanciranju projekta.

Skrajni rok za predložitev zahtevka za izplačilo je 17. november 2025. V primeru nepredložitve zahtevka v tem roku sredstva ne bodo izplačana.

**10. Rok za oddajo vlog na poziv, vsebina in oddaja vlog**

Poziv se začne 6. 10. 2025 ob 15.00 in se zaključi s porabo razpoložljivih sredstev, vendar traja najdlje do 31. 10. 2025.

V okviru tega roka se bodo vloge obravnavale sproti po vrstnem redu njihovega prispetja. Vrstni red se določi, ko je vloga popolna.

Vloga mora biti izpolnjena in oddana v elektronski obliki na prijavnem obrazcu v spletni aplikaciji eJR (na naslovu: https://ejr.ekultura.gov.si/ejr-web/) z vsemi dokazili in prilogami, v skladu z zahtevami tega javnega poziva in v slovenskem jeziku. Vloga mora biti oddana oziroma predložena na enega od načinov, opredeljenih v točkah 10.1. in 10.2.

Prijavitelj lahko vlogo spremeni ali dopolni samo v spletni aplikaciji eJR. Dopolnjevanje in spreminjanje vlog sta možna do dne, ko vlogo v ocenjevanje in vrednotenje prejme strokovna komisija.

Oddaja vloge pomeni, da se prijavitelj strinja z vsemi pogoji in kriteriji javnega poziva.

Prijavitelj se z oddajo vloge na javni poziv strinja z objavo podatkov na spletni strani ministrstva skladno z 10. členom Uredbe o posredovanju in ponovni uporabi informacij javnega značaja (Uradni list RS, št. 24/16 in 146/22). Prav tako se strinja, da so vsi podatki iz vloge informacija javnega značaja v skladu z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22).

**10.1. Oddaja elektronsko podpisane vloge**

Prijavitelj vlogo na javni poziv odda na prijavnem obrazcu v spletni aplikaciji eJR na naslovu: http://ejr.ekultura.gov.si/ejr-web in jo elektronsko podpiše. V tem primeru vloge ni treba natisniti in poslati po navadni pošti.

Elektronsko podpisana prijava se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno **31. 10. 2025 do 23.59**.

**10.2. Oddaja lastnoročno podpisane vloge**

Če prijavitelj nima kvalificiranega digitalnega potrdila ali mobilne identitete smsPASS, vlogo na javni poziv kljub temu izpolni na prijavnem obrazcu v spletni aplikaciji eJR na naslovu: https://ejr.ekultura.gov.si/ejr-web/, nato pa obrazec natisne in lastnoročno podpiše. Obe obliki prijave, elektronska brez digitalnega podpisa in tiskana, morata biti vsebinsko popolnoma enaki. V primeru razlik se upošteva tiskana različica.

Lastnoročno podpisana vloga se šteje za pravočasno, če je v poslovnem času ministrstva (od ponedeljka do četrtka od 9.00 do 15.30 in v petek od 9.00 do 14.30) osebno predložena v glavni pisarni ministrstva ali po pošti poslana na naslov: **Ministrstvo za kulturo Republike Slovenije, Maistrova ulica 10, 1000 Ljubljana**, najpozneje do **31. 10. 2025** oziroma najpozneje ta dan oddana na pošti kot priporočena pošiljka. Pošiljka mora biti poslana **v zaprti kuverti z izpisom na prednji strani:** NE ODPIRAJ – PRIJAVA NA JAVNI POZIV z oznako JCP-KRU-2025. Na ovojnico je treba nalepiti A4-dokument »Kuverta«, ki je priloga tega javnega poziva in vsebuje vse potrebne podatke, kot so naslov, oznaka javnega poziva, navedba prijavitelja in drugo.

Zaželeno je, da vse obvezne priloge, določene v dokumentaciji poziva oziroma besedilu tega javnega poziva, priložite le v spletnem obrazcu in jih fizično ne pošiljate.

**11. Dokumentacija poziva**

Dokumentacija poziva obsega:

* besedilo poziva z oznako JCP-KRU-2025,
* prijavni obrazec s prilogami v spletni aplikaciji eJR na naslovu: https://ejr.ekultura.gov.si/ejr-web/.

Dokumentacija poziva je objavljena na spletni strani ministrstva v zavihku Javne objave in je dostopna na elektronskem naslovu https://www.gov.si/drzavni-organi/ministrstva/ministrstvo-za-kulturo/javne-objave/. Na tem spletnem naslovu so tudi vsi drugi podatki, povezani s pozivom z oznako JCP-KRU-2025.

**12. Zavrženje vlog**

Za **prepozno** se bo štela vloga, ki ne bo oddana v spletni aplikaciji eJR do vključno **31. 10. 2025** do **23.59.** Za prepozno se šteje tudi vloga, ki je prispela po dnevu, ko se je javni poziv končal zaradi porabe sredstev.

V primeru, da prijavitelj nima digitalne identitete za elektronsko podpisovanje in vlogo podpiše fizično, se za prepozno šteje vloga, ki ni bila v poslovnem času ministrstva osebno predložena v glavni pisarni ministrstva ali po pošti poslana na naslov: **Ministrstvo za kulturo Republike Slovenije, Maistrova 10, 1000 Ljubljana,** najpozneje do **31. 10. 2025** oziroma najpozneje ta dan oddana na pošti kot priporočena pošiljka. V okviru tega roka se bodo vloge obravnavale sproti po vrstnem redu njihovega prispetja. Vrstni red se določi, ko je vloga popolna.

Vloge, ki jih bodo prijavitelji vložili po preteku roka poziva, se bodo v skladu s četrtim odstavkom 111. člena ZUJIK štele za prepozne.

Vloge, ki ne bodo vsebovale vseh obveznih sestavin, ki jih določa besedilo javnega poziva, in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za nepopolne.

Prijavitelj, čigar vloga ne bo izpolnjevala pogojev za sodelovanje na tem javnem pozivu, določenih v besedilu tega javnega poziva, se bo štel za neupravičeno osebo. Izpolnjevanje pogojev se ugotavlja na podlagi vloge prijavitelja in obveznih dokazil.

Ministrstvo bo na podlagi četrtega odstavka 111. člena ZUJIK s sklepom zavrglo:

– prepozno vlogo,

– nepopolno in/ali prepozno dopolnjeno vlogo,

– vlogo, ki jo bo oddala neupravičena oseba.

V primeru, da prijavitelj odda na poziv JCP-KRU-2025 več kot eno vlogo, se bo upoštevala prva prispela popolna vloga, ostale vloge bodo zavržene.

**13. Pristojna uslužbenka za posredovanje informacij in pojasnil**

Maja Šučur, maja.sucur@gov.si

**14. Odločitev**

Ministrica za kulturo na podlagi predloga strokovne komisije o vsaki ustrezni vlogi, prispeli na poziv, izda posamično odločbo, s katero odloči o odobritvi ali zavrnitvi vloge. Odločba o odobritvi je podlaga za sklenitev pogodbe. V primeru, da ne pride do sklenitve pogodbe ali da pride do odstopa od pogodbe, se lahko sprejme v sofinanciranje popolno vlogo naslednjega upravičenega prijavitelja, ki zaradi porabe sredstev ni bila sprejeta v sofinanciranje.

Ministrstvo bo izbralo predloge kulturnih projektov po postopku, kot ga določa Pravilnik o izvedbi javnega poziva in javnega razpisa.

OPOZORILO

Prijavitelje opozarjamo, da je izvedba postopka poziva z oznako JCP-KRU-2025 vezana na proračunske zmogljivosti ministrstva. V primeru, da pride do sprememb v državnem proračunu ali finančnem načrtu ministrstva, ki neposredno vplivajo na izvedbo postopka poziva z oznako JCP-KRU-2025, je ministrstvo dolžno ukrepati v skladu s spremembami v državnem proračunu oziroma finančnemu načrtu ministrstva.

dr. Asta Vrečko

ministrica